b'\n_START_ARTICLE_\nComuna Snagov, Ilfov\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen zona central\xc4\x83 a jude\xc8\x9bului, pe malul sudic al lacului Snagov, liman fluviatil format de r\xc3\xa2ul Ialomi\xc8\x9ba. Prin comun\xc4\x83 trec autostrada Bucure\xc8\x99ti\xe2\x80\x93Ploie\xc8\x99ti, pe care comuna are o ie\xc8\x99ire \xc3\xaen zona satului Gherm\xc4\x83ne\xc8\x99ti, \xc8\x99i \xc8\x99oseaua na\xc8\x9bional\xc4\x83 DN1, care leag\xc4\x83 Bucure\xc8\x99tiul de Ploie\xc8\x99ti. \xc3\x8en satul T\xc3\xa2nc\xc4\x83be\xc8\x99ti, aceast\xc4\x83 \xc8\x99osea se intersecteaz\xc4\x83 cu \xc8\x99oseaua jude\xc8\x9bean\xc4\x83 DJ101B, care o leag\xc4\x83 spre vest de Peri\xc8\x99 \xc8\x99i mai departe \xc3\xaen jude\xc8\x9bul D\xc3\xa2mbovi\xc8\x9ba de Nicule\xc8\x99ti \xc8\x99i Butimanu (unde se termin\xc4\x83 \xc3\xaen DN1A); \xc8\x99i spre est de Gruiu, Nuci \xc8\x99i mai departe \xc3\xaen jude\xc8\x9bul Ialomi\xc8\x9ba de R\xc4\x83dule\xc8\x99ti, Maia \xc8\x99i Ad\xc3\xa2ncata._NEWLINE_Lacul Snagov este cel mai mare lac natural din Rom\xc3\xa2nia (av\xc3\xa2nd 600 de hectare \xc8\x99i 16\xc2\xa0km lungime) este \xc3\xaenc\xc4\x83 par\xc8\x9bial \xc3\xaenconjurat de p\xc4\x83durea de stejar veche (r\xc4\x83m\xc4\x83\xc8\x99i\xc8\x9be din Codrii Vl\xc4\x83siei).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Snagov se ridic\xc4\x83 la 7.272 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.041\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (91,98%). Pentru 7,44% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (89,48%). Pentru 7,43% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nInsula \xc8\x99i malurile lacului Snagov sunt locuite din neolitic. Comunit\xc4\x83\xc8\x9bile care s-au dezvoltat \xc3\xaen timp \xc3\xaen jurul lacului sunt \xc3\xaen prezent parte a comunelor Snagov, Gruiu, Ciolpani._NEWLINE_Comunitatile din jurul lacului Snagov (viitoarele sate) au fost influen\xc8\x9bate de dezvoltarea centrului religios de pe insula Snagov -  M\xc4\x83n\xc4\x83stirea Snagov, de c\xc4\x83tre primii voievozi de dup\xc4\x83 Basarab, poate Vladislav sau succesorul s\xc4\x83u Radu I. Astfel, primele atest\xc4\x83ri documentare despre satele din zona Snagov apar\xc8\x9bin secolului al XV-lea, ele fiind d\xc4\x83ruite tot \xc3\xaen aceea\xc8\x99i perioad\xc4\x83 M\xc4\x83n\xc4\x83stirii Snagov. Mai precis, cel mai vechi document este datat 7 noiembrie 1428, emis de c\xc4\x83tre Dan al II-lea la T\xc3\xa2rgovi\xc8\x99te, ora\xc8\x99 care era \xc3\xaen acea vreme capitala \xc8\x9a\xc4\x83rii Rom\xc3\xa2ne\xc8\x99ti. \xe2\x80\x9eDrept accea dup\xc4\x83 d\xc4\x83ruirea p\xc4\x83m\xc3\xa2ntului so\xc8\x9biei mele \xc8\x99i doamna mea, am d\xc4\x83ruit cu toat\xc4\x83 cinstea \xc8\x99i buna chibzuial\xc4\x83 Snagovul, cu o bun\xc4\x83 dragoste \xc3\xaempreun\xc4\x83 cu b\xc4\x83l\xc8\x9bile \xc8\x99i satele Fringhi\xc8\x99e\xc8\x99ti \xc8\x99i Turba\xc8\x9bi\xe2\x80\x9d, este textul documentului amintit._NEWLINE_\xc3\x8en acela\xc8\x99i secol s-au mai emis alte trei documente care certific\xc4\x83 existen\xc8\x9ba acestui loc: 30 iunie 1441, emis tot la T\xc3\xa2rgovi\xc8\x99te de Vlad Dracul; 28 octombrie 1464, emis la Bucure\xc8\x99ti de Radu cel Frumos; 23 martie 1482, emis de Basarab cel T\xc3\xa2n\xc4\x83r. Cel din urm\xc4\x83 are men\xc8\x9biunea c\xc4\x83 i se adaug\xc4\x83 ca dar M\xc4\x83n\xc4\x83stirii Snagov satele Dobro\xc8\x99e\xc8\x99ti, Gherm\xc4\x83ne\xc8\x99ti, Izvorani \xc8\x99i T\xc3\xa2nc\xc4\x83be\xc8\x99ti._NEWLINE_La sf\xc3\xa2r\xc8\x99itul secolului al XIX-lea, comuna purta numele de T\xc3\xa2nc\xc4\x83be\xc8\x99ti, f\xc4\x83cea parte din plasa Snagov a jude\xc8\x9bului Ilfov, \xc8\x99i era format\xc4\x83 din satele Ciofliceni, Izvorani, T\xc3\xa2nc\xc4\x83be\xc8\x99ti-Filitis \xc8\x99i T\xc3\xa2nc\xc4\x83be\xc8\x99ti-Mitropolia, av\xc3\xa2nd \xc3\xaen total 1385 de locuitori \xc8\x99i 317 case. \xc3\x8en comun\xc4\x83 func\xc8\x9bionau o ma\xc8\x99in\xc4\x83 de treierat cu aburi, o moar\xc4\x83 de ap\xc4\x83 \xc8\x99i una cu aburi, o \xc8\x99coal\xc4\x83 mixt\xc4\x83 \xc8\x99i trei biserici (la Ciofliceni, Izvorani \xc8\x99i T\xc3\xa2nc\xc4\x83be\xc8\x99ti-Filitis). Satele Gherm\xc4\x83ne\xc8\x99ti \xc8\x99i Dobro\xc8\x99e\xc8\x99ti apar\xc8\x9bineau \xc3\xaen acea vreme comunei Lipia-Bojdani. \xc3\x8en 1925, satul Gherm\xc4\x83ne\xc8\x99ti fusese alipit comunei T\xc3\xa2nc\xc4\x83be\xc8\x99ti, care f\xc4\x83cea parte din plasa Buftea-Bucoveni a aceluia\xc8\x99i jude\xc8\x9b \xc8\x99i era format\xc4\x83 din satele Ciofliceni, Gherm\xc4\x83ne\xc8\x99ti, Mitropolia, T\xc3\xa2nc\xc4\x83be\xc8\x99ti \xc8\x99i Filitis. \xc3\x8en 1938, satul Dobro\xc8\x99e\xc8\x99ti a primit denumirea de Snagov._NEWLINE_\xc3\x8en 1950, comuna a fost inclus\xc4\x83 \xc3\xaen raionul C\xc4\x83ciula\xc8\x9bi din regiunea Bucure\xc8\x99ti, iar \xc3\xaen 1960\xc2\xa0\xe2\x80\x94 \xc3\xaen raionul R\xc4\x83cari al aceleia\xc8\x99i regiuni. \xc3\x8en 1968, a trecut din nou la jude\xc8\x9bul Ilfov, mai multe comune fiind desfiin\xc8\x9bate \xc8\x99i sate comasate pentru a ob\xc8\x9bine structura actual\xc4\x83. \xc3\x8en 1981, \xc3\xaen urma unei reorganiz\xc4\x83ri administrative a zonei, a fost inclus\xc4\x83 \xc3\xaen Sectorul Agricol Ilfov aflat \xc3\xaen subordinea municipiului Bucure\xc8\x99ti, sector devenit \xc3\xaen 1997 jude\xc8\x9bul Ilfov._NEWLINE_Mutarea prim\xc4\x83riei comunei Snagov din localitatea Snagov \xc3\xaen localitatea Gherm\xc4\x83ne\xc8\x99ti s-a facut dup\xc4\x83 demolarea a peste 400 de case din anii 1980 odat\xc4\x83 cu proiectul de sistematizare for\xc8\x9bat\xc4\x83 a comunei, dar \xc8\x99i din dorin\xc8\x9ba familiei Ceau\xc8\x99escu de a elibera total satul Snagov de administra\xc8\x9bie \xc8\x99i trafic - pentru ca acesta s\xc4\x83 devin\xc4\x83 un loc c\xc3\xa2t mai lini\xc8\x99tit.\n_START_SECTION_\nMonumente istorice\n_START_PARAGRAPH_\n\xc3\x8en comuna Snagov se afl\xc4\x83 ansamblul fostei m\xc4\x83n\xc4\x83stiri Snagov, monument istoric de arhitectur\xc4\x83 de interes na\xc8\x9bional, aflat\xc4\x83 pe o insul\xc4\x83 de pe lacul Snagov \xc8\x99i exist\xc3\xa2nd de la sf\xc3\xa2r\xc8\x99itul secolului al XIV-lea. Ansamblul const\xc4\x83 din biserica \xe2\x80\x9eIntrarea Maicii Domnului \xc3\xaen Biseric\xc4\x83\xe2\x80\x9d (1517), turnul clopotni\xc8\x9b\xc4\x83 \xc8\x99i o f\xc3\xa2nt\xc3\xa2n\xc4\x83 veche._NEWLINE_S\xc4\x83p\xc4\x83turi arheologice relevante au fost f\xc4\x83cute \xc3\xaen 1933 la M\xc4\x83n\xc4\x83stirea Snagov de c\xc4\x83tre arheologul Dinu V. Rosetti ._NEWLINE_\xc3\x8en rest, alte zece obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Ilfov ca monumente de interes local. \xc8\x98ase dintre ele sunt situri arheologice\xc2\xa0\xe2\x80\x94 a\xc8\x99ezarea din marginea sudic\xc4\x83 a p\xc4\x83durii Scrovi\xc8\x99tea de l\xc3\xa2ng\xc4\x83 T\xc3\xa2nc\xc4\x83be\xc8\x99ti, atribuit\xc4\x83 culturii Glina din Epoca Bronzului; situl de la T\xc3\xa2nc\xc4\x83be\xc8\x99ti, g\xc4\x83sit pe malul nordic al lacului, la marginea estic\xc4\x83 a satului T\xc3\xa2nc\xc4\x83be\xc8\x99ti, cuprinz\xc3\xa2nd a\xc8\x99ez\xc4\x83ri din Epoca Bronzului (cultura Tei) \xc8\x99i secolul I \xc3\xae.e.n. (epoca geto-dacic\xc4\x83); \xc8\x99i cele patru situri de la Vl\xc4\x83diceasca, din diverse puncte._NEWLINE_Trei monumente sunt clasificate drept monumente de arhitectur\xc4\x83\xc2\xa0\xe2\x80\x94 biserica \xe2\x80\x9eSf\xc3\xa2ntul Nicolae\xe2\x80\x9d din Ciofliceni (dat\xc3\xa2nd din secolul al XIX-lea); biserica cu acela\xc8\x99i hram din Gherm\xc4\x83ne\xc8\x99ti (construit\xc4\x83 \xc3\xaen 1790); \xc8\x99i hanul din secolul al XIX-lea aflat la T\xc3\xa2nc\xc4\x83be\xc8\x99ti, la kilometrul 32 al \xc8\x99oselei DN1. Al zecelea monument istoric este clasificat ca monument de for public, fiind constituit de monumentul eroilor din Primul R\xc4\x83zboi Mondial, aflat \xc3\xaen T\xc3\xa2nc\xc4\x83be\xc8\x99ti.\n_START_SECTION_\nTurism\n_START_PARAGRAPH_\nAtrac\xc8\x9biile culturale sunt formate \xc3\xaen principal din: M\xc4\x83n\xc4\x83stirea Snagov, Palatul Snagov, c\xc3\xa2teva monumente, Colec\xc8\x9biile Muzeale Snagov (7 teme), un set de patru tradi\xc8\x9bii locale (pescuit, \xc3\xaempletituri de fibre vegetale, ceramic\xc4\x83, \xc8\x9bes\xc4\x83turi tradi\xc8\x9bionale)._NEWLINE_Din 2010 s-au deschis "Colec\xc8\x9biile Muzeale Snagov" recunoscute de Ministerul Culturii (ca parte a patrimoniului cultural)._NEWLINE_Atrac\xc8\x9biile naturale sunt asociate celor dou\xc4\x83 arii naturale protejate, Lacul Snagov (100-150 ha) \xc8\x99i P\xc4\x83durea Snagov (10 ha) (vezi Legea 5/2000), incluse \xc3\xaen Rezerva\xc8\x9bia Natural\xc4\x83 Complex\xc4\x83 Snagov \xc3\xaen suprafa\xc8\x9b\xc4\x83 de 1147,70 ha \xc3\xaenfiin\xc8\x9bat\xc4\x83 prin HCM 894/1952 care cuprinde toate p\xc4\x83durile riverane lacului._NEWLINE_Exist\xc4\x83 un Centru de Informare Turistic\xc4\x83, Centru de \xc3\xaenchirieri (biciclete, caiace), Centru de Biodiversitate \xc8\x99i o sintez\xc4\x83 cu Oferta eco-turistic\xc4\x83 a zonei Snagov (atrac\xc8\x9bii, activit\xc4\x83\xc8\x9bi, circuite, audio-ghiduri etc.)_NEWLINE_Comuna Snagov a devenit destina\xc8\x9bie turistic\xc4\x83 din 1931 (cu 20.000 turisti/zi), \xe2\x80\x9csta\xc8\x9biune recreativ\xc4\x83 muncitoreasc\xc4\x83\xe2\x80\x9d (prin Decretul nr. 142/1952 \xc8\x99i p\xc3\xa2n\xc4\x83 \xc3\xaen 1982 s-a ajuns la o capacitate de primire de circa 34.000 turisti/zi la cele peste 100 de vile \xc8\x99i complexe publice deservite chiar \xc8\x99i cu trenule\xc8\x9b de vacan\xc8\x9b\xc4\x83), sta\xc8\x9biune climateric\xc4\x83 (HG 962/29.12.1994 - dup\xc4\x83 confirmarea existen\xc8\x9bei apelor termale \xc8\x99i finalizarea celor 2 foraje necesare pentru \xc3\xaenceperea exploat\xc4\x83rii)._NEWLINE_Apoi, regres la "Snagov - statiune turistic\xc4\x83 de interes local" (HG nr. 852/2008) cu desfiin\xc8\x9barea taxei de sta\xc8\x9biune turistic\xc4\x83 cu regres \xc8\x99i dezmembrare a infrastructurii turistice mo\xc8\x99tenite. Cu sub 100 de turi\xc8\x99ti reali per zi de weekend.\n_START_SECTION_\nPersonalit\xc4\x83\xc8\x9bi asociate Snagovului\n_START_PARAGRAPH_\nPre\xc8\x99edintele Rom\xc3\xa2niei Nicolae Ceau\xc8\x99escu \xc8\x99i anturajul s\xc4\x83u au folosit Snagovul ca re\xc8\x99edin\xc8\x9ba \xc8\x99i sta\xc8\x9biune. Peste 50 de \xc8\x99efi de stat, prim-mini\xc8\x99tri, politicieni de top din peste 40 de state s-au plimbat pe lacul Snagov cu vapora\xc8\x99ul de lux "Snagov 1" (ast\xc4\x83zi numit\xc4\x83 "Leader")._NEWLINE_La Snagov au fost produse \xc8\x99i peste 250 de filme de c\xc4\x83tre Castel Film Romania \xc8\x99i alte case de produc\xc8\x9bie._NEWLINE_\xc3\x8en Colec\xc8\x9biile Muzeale Snagov sunt prezentate circa 130 de personalit\xc4\x83\xc8\x9bi legate de Snagov.'